મતદાનના આગલા દિવસ સુધી તો ધનુમાસીને પેલા ત્રણેય કામગરા, વફાદાર ઉમેદવારો મળતા રહ્યા ને યાદ કરાવતા રહ્યા કે, ‘મત તો આપણને જ હોં…. ધનુમાસી !’ ને ધનુમાસી તો બધે ડોકું ધુણાવતાં રહેલાં ! શું થાય ? કંઈ સમજ તો પડવી જોઈએ ને ? ઘડીક એક સારું લાગે ને ઘડીક બીજું. થોડી વારમાં બંને નકામાં લાગે ને ત્રીજું શ્રેષ્ઠ લાગે ! પણ આખરે ધનુમાસીએ ફેંસલો કરી જ લીધો કે, કોઈ પણ એકને ભગવાનનું નામ લઈને મત આપી જ દેવો. મતદાનને દિવસે સવારે તો ધનુમાસીને લેવા બારણે ત્રણ રિક્ષા ઊભેલી. ધનુમાસી તો મૂંઝાયાં. પણ મન મક્કમ કરી એમણે ત્રણેય રિક્ષાવાળાને ના પાડી ને ચાલતાં જ મતદાન મથક સુધી પહોંચ્યાં. દરવાજે જ ત્રણેય ઉમેદવારોના માણસો વારાફરતી ધનુમાસીની નજીક આવીને ગણગણી ગયા, ‘માસી, ઘોડો’, ‘માસી, ગધેડો’, ‘માસી, કૂતરો.’ ધનુમાસી ધ્રુજી ગયાં. હવે શું કરવું ? ત્રણેયની વાતો, ત્રણેયના ફાયદા ને ગેરફાયદા એમના મગજમાં ઘુમરાવવા માંડ્યાં.